P6_TA(2007)0071

Az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodás aláírása

Az Európai Parlament 2007. március 14-i állásfoglalása az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodás megkötéséről

Az Európai Parlament,

- tekintettel az egyrészről az Európai Közösség és tagállamai, másrészről az Amerikai Egyesült Államok közötti légiközlekedési megállapodás megkötéséről szóló, a Tanács és az Európai Unió tagállamai kormányainak a Tanács keretében ülésező képviselői által elfogadandó határozatra irányuló javaslatra (COM(2006)0169) (2005. novemberi megállapodástervezet),

- tekintettel az EU és az USA küldöttsége által 2007. március 2-án Brüsszelben elfogadott új megállapodástervezet szövegére ( 2007. március 2-i megállapodástervezet),

- tekintettel a Közösség légi közlekedéssel kapcsolatos külpolitikája cselekvési programjának kidolgozásáról szóló, 2006. január 17-i állásfoglalására [1],

- tekintettel eljárási szabályzata 103. cikkének (2) bekezdésére,

A. mivel az Európai Közösségek Bírósága úgy határozott, hogy a tagállamok és az Egyesült Államok között létrejött több kétoldalú légiközlekedési megállapodás ellentétes az uniós jog alapelveivel, és mivel az uniós jog betartásának biztosításához vezető legjobb út egy EU-USA közötti légiközlekedési megállapodás megkötése;

B. mivel az EU és az USA légiközlekedési piaca együtt a világ forgalmának 60 %-át teszi ki, és egy EU-USA légiközlekedési megállapodás az Atlanti-óceán mindkét oldalán a fogyasztók érdekeit szolgálja, és világszerte mintaként szolgálhat a további liberalizáció és a szabályozási konvergencia számára;

C. mivel a Tanácsa úgy vélte, hogy a 2005 novemberében véglegesített megállapodástervezet nem biztosítaná a lehetőségek megfelelő kiegyensúlyozottságát, amennyiben az USA nem biztosít nagyobb lehetőséget az uniós szállítók számára arra, hogy befektetések vagy az amerikai légitársaságokban való részvétel révén bejuthassanak az Egyesült Államok belföldi piacára;

D. mivel erre válaszul az Egyesült Államok közlekedési minisztériuma a tervezett szabályozásról szóló közleményében lazított az Egyesült Államok légitársaságaira vonatkozó azon jogszabályi követelményen, amely szerint azoknak amerikai állampolgárok ellenőrzése alatt kell állniuk, azonban számos megnyilvánulást, többek között a Kongresszus véleményét követően 2006 decemberében úgy határozott, hogy visszavonja e közleményt;

E. mivel ez új tárgyalási kört eredményezett, melynek eredményeképpen 2007. március 2-án a megállapodástervezet új szövegét fogadták el;

F. mivel egy ilyen magállapodás során kiemelten fontos a szabályozási kérdések, különösen a biztonsági, védelmi és környezetvédelmi szabályok, valamint a munkavállalók szociális jogainak összehangolása;

Általános elvek

1. elismeri az EU-USA légiközlekedési megállapodás jelentőségét, nemcsak önmagában, hanem a későbbi megállapodások szolgáló példaként is;

2. ennélfogva üdvözli a 2007. március 2-i megállapodástervezetet, mint fontos lépést az integrált transzatlanti légiközlekedési piac felé, amely a fogyasztók javát szolgálja;

3. jobb szeretett volna egy egységes, a piac megnyitása és a szabályozási konvergencia valamennyi vetületére kiterjedő kiegyensúlyozott általános megállapodást a részleges megállapodásokra építő fokozatos megközelítéssel szemben;

4. ennélfogva üdvözli a 2007. március 2-i megállapodástervezet 21. cikkét, amelyben ütemterv és világos menetrend szerepel a megállapodás második szakaszának tárgyalására vonatkozóan, ide értve azokat az intézkedéseket is, hogy a felek felfüggeszthetik a megállapodás első szakaszában meghatározott jogokat, ha még a megállapodás második szakszára irányuló tárgyalások megkezdése után 30 hónappal sem születik meg a megállapodás;

5. felhívja a közlekedésügyi minisztereket, hogy a Tanács 2007. március 22- 23-i ülésén fogadják el a 2007. március 2-i megállapodástervezetet;

A piac megnyitása

6. hangsúlyozza, hogy egy új EU-USA légiközlekedési megállapodásnak kiegyensúlyozottnak kell lennie a piacra jutás szempontjából, tekintettel a kabotázs, a letelepedés, a tulajdonlás, tényleges ellenőrzés és az állami támogatás kérdéseire;

7. üdvözli ezért az 2007. március 2-i megállapodástervezetben többek között a tulajdonviszonyokról, a befektetésről és az ellenőrzésről (4. melléklet), továbbá a franchise-ról és a márkajelzésről (5. mellékelt) szóló záradékokat, valamint a "Fly America Programme" európai uniós légifuvarozók számára történő megnyitását;

8. sajnálatát fejezi ki amiatt, hogy nem történt előrelépés a kabotázs kérdésében, és hogy az európai uniós légifuvarozók amerikai légitársaság fölötti tényleges ellenőrzésének lehetősége még mindig korlátozott, még a kiterjesztett tulajdonosi záradékok mellett is;

9. hangsúlyozza, hogy a légitársaságok részére nyújtott kormányzati támogatások torzíthatják a versenyt, és felhívja mindkét felet, hogy a lehető legkisebb mértéken folyamodjanak ehhez; egyúttal üdvözli azt az eljárást, amelynek révén a felek tájékoztathatják egymást, és megvitathatják a hozott intézkedéseket;

Szabályozási konvergencia

10. tudomásul veszi, hogy a 2007. március 2-i megállapodástervezet csak részben foglalkozik a szabályozási konvergenciával, és annak kidolgozását jelentős részben a vegyes bizottságra hagyták;

11. megjegyzi továbbá, hogy még ha a 2007. március 2-i megállapodástervezet foglalkozik is a szabályozási konvergenciával, a rendelkezések elsősorban a biztonsági és védelmi kérdéseket érintik, és alig esik szó a környezetvédelmi vagy a szociális vonatkozásokról;

Biztonság és védelem

12. üdvözli az EU és az USA illetékes hatóságainak együttműködését a légiközlekedési biztonság területén, mind uniós és USA szövetségi, mind a (tag)államok szintjén;

13. tudomásul veszi a kifogásolható szállítók európai fekete listájának, illetve az Egyesült Államok szállítói normák ellenőrzését végző rendszerének fontosságát, és felhívja mindkét felet az információcserére e tekintetben;

14. tudomásul veszi a légiközlekedési biztonsági intézkedések jelentőségét, azonban óva int a túlzott vagy nem kellően összehangolt, nem megfelelő kockázatelemzéseken alapuló intézkedésektől;

15. felhívja a Bizottságot és az Egyesült Államokat, hogy a biztonsági láncban mutatkozó gyengeségek és átfedések elkerülése érdekében az Egyesült Államokkal folytatott tárgyalásai során vizsgálja felül a 2001 óta érvényes további biztonsági intézkedések hatékonyságát;

16. hangsúlyozza, hogy a 2003. március 13-i [2] és 2006. szeptember 7-i [3] állásfoglalásában kért követelményeknek megfelelően, az európai és amerikai polgárok magánéletének védelmét tiszteletben kell tartani az utasok személyes adatainak az uniós hatóságok és az USA hatóságai közötti megosztása során; e tekintetben hangsúlyozza az adatvédelemre és magánéletre vonatkozó világszintű normák meghatározásának sürgető mivoltát;

17. az egylépéses biztonsági koncepció mellett érvel, amely során az utasokat és a csomagot az egyes átszállások helyett kizárólag az utazás megkezdésekor ellenőrzik;

Környezetvédelem

18. elismeri, hogy a légiközlekedési ágazat - különösen zajforrásként - számos negatív környezeti hatással jár, és más közlekedési módokhoz hasonlóan hozzájárul az éghajlatváltozáshoz; elismeri, hogy e hatások erősödni fognak a légi közlekedés bővülésével;

19. tudomásul veszi, hogy a 2007. március 2-i megállapodástervezet 15. cikke a légi közlekedés terén meghozandó környezetvédelmi intézkedések szükségességének hangsúlyozása helyett elsősorban azok esetleges negatív hatásait és e hatások enyhítésének szükségességét hangsúlyozza;

20. hangsúlyozza ezért, hogy mind az EU-nak, mind az USA-nak hatékony intézkedéseket kell foganatosítania a légi közlekedés negatív környezeti hatásainak csökkentésére, az e cél eléréshez szükséges szabályozási, pénzügyi vagy egyéb eszközök előzetes kizárása nélkül;

21. üdvözli a Bizottság javaslatát a légi közlekedés bevonására az európai kibocsátáskereskedelmi rendszerbe, a légiközlekedési ágazat éghajlatváltozási hatásainak csökkentése érdekében; rámutat arra, hogy az Egyesült Államokkal mielőbb tárgyalásokat kell kezdeményezni annak érdekében, hogy az európai kibocsátáskereskedelmi rendszer 2012-ig a tengerentúli légi forgalmat is magába foglalja, ezáltal biztosítva a légi közlekedés bevonását a meghatározott időkeretbe;

22. az eltérő helyi körülmények elismerése mellett felhívja mindkét felet, hogy osszák meg a zajcsökkentés terén bevált módszereiket;

23. üdvözli a 2007. március 2-i megállapodástervezethez csatolt konzultációs memorandum (34) és (35) bekezdését, amelyekben az USA és az EU megállapodik abban, hogy együtt fognak dolgozni a Nemzetközi Polgári Repülési Szervezet (ICAO) és a G8-ak keretében a repülőgépek által okozott zaj és a repülőgépek általi kibocsátás csökkentése érdekében; üdvözli az illetékes amerikai és uniós hatóságok azon szándékát, hogy fokozzák a technikai együttműködést az éghajlatkutatás és a technológiafejlesztés, az üzemanyag- hatékonyság és a légiközlekedési kibocsátáscsökkentés területén;

Szociálpolitika

24. felhívja az Egyesült Államok és az Európai Unió légi közlekedésében érintett feleket, hogy kezdeményezzenek folyamatos párbeszédet a szociális normákról a kölcsönös megértés előmozdítására, illetve az egyenlő feltételek és egyúttal a magas színvonalú szociális körülmények érdekében;

25. felhívja a Bizottságot, hogy érveljen amellett, hogy az esetleges megállapodás hivatkozzon a szociális jogokra vonatkozó nemzetközi jogszabályokra, különösen a Nemzetközi Munkaügyi Szervezet (ILO, 1930- 1999) alapvető egyezményeiben szereplő munkajogi normákra, a multinacionális vállalatokra vonatkozó OECD-iránymutatásokra (1976, felülvizsgálva 2000-ben) és a szerződéses kötelezettségekre alkalmazandó jogról szóló római egyezményre (1980);

26. ragaszkodik ahhoz, hogy az uniós szociális jogszabályokat, különösen a munkavállalóinak tájékoztatásáról és a velük folytatott konzultációról szóló irányelveket (2002/14/EK, 98/59/EK és 80/987/EGK irányelvek), polgári repülésben dolgozó utazó munkavállalók munkaidejének szervezéséről szóló irányelvet (2000/79/EK), valamint a munkavállalók szolgáltatások nyújtása keretében történő kiküldetéséről szóló irányelvet (96/71/EK) alkalmazzák a tagállamokban felvett és/vagy ott dolgozó alkalmazottakra;

A tárgyalások menete

27. felhívja a Bizottságot, hogy biztosítsa az Európai Parlament és az összes érintett fél maradéktalan tájékoztatását és a velük történő konzultációt a tárgyalásokat megelőzően és második szakasza során is;

28. üdvözli azt az elképzelést, hogy az európai parlamenti képviselők és az Egyesült Államok kongreszszusi képviselői rendszeresen találkozzanak az EU-USA légiközlekedési megállapodásra vonatkozó kérdések megtárgyalása érdekében;

*

* *

29. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, valamint az Egyesült Államok Kongresszusának.

[1] HL C 287. E, 2006.11.24., 84. o.

[2] HL C 61. E, 2004.3.10., 381. o.

[3] HL C 305. E, 2006.12.14., 250. o.

--------------------------------------------------